จี้รัฐประเมินผลน้ำท่วม
สภาตลาดทุนชงโรดแมปฟื้นลงทุนเว้นภาษี-ลดดบ.-ยืดเวลาขึ้นค่าจ้าง
30 ต.ค. 2565

สภาตลาดทุนชงโรดแมปฟื้นลงทุนเว้นภาษี-ลดดบ.-ยืดเวลาขึ้นค่าจ้าง
สภาธุรกิจตลาดทุนไทยจี้รัฐประเมินผลกระทบน้ำท่วมต่อเศรษฐกิจและแนวทางป้องกันใน 3 เดือน ชงโรดแมปสร้างความเชื่อมั่นนักลงทุน
นายไพบูลย์ นลินทรางกูร ประธานกรรมการ สภาธุรกิจตลาดทุนไทย แถลงหลังการหารือสมาชิกทั้ง 7 สมาคมในตลาดทุน ว่า สภาธุรกิจฯ เตรียมเข้าพบนายกรัฐมนตรีเพื่อเสนอให้รัฐบาลเร่งประเมินผลกระทบทางเศรษฐกิจ สรุปแนวทางป้องกันน้ำท่วมในอนาคตที่เป็นรูปธรรมภายใน 3 เดือน เพื่อเป็นข้อมูลให้กับภาคธุรกิจในการตัดสินใจลงทุนและวางแผนการดำเนินงาน
ทั้งนี้ ได้เสนอแนวทางในการจัดการ เพื่อสร้างความเชื่อมั่นต่อนายกรัฐมนตรีและรัฐบาลไทยเป็น 3 ระยะ มาตรการระยะสั้นเสนอให้รัฐบาลพิจารณาเร่งดำเนินการดังนี้
ประการแรก คงมาตรการลดภาษีเงินได้นิติบุคคลจาก 30% ให้เหลือ 20% แต่ให้ชะลอเวลาการขึ้นค่าจ้างขั้นต่ำ และให้ธนาคารแห่งประเทศไทย (ธปท.) ลดอัตราดอกเบี้ยนโยบายลงทันที 0.5%
ประการที่สอง มาตรการภาษีเพื่อการฟื้นฟูภาคธุรกิจ เช่น การยกเว้นภาษีการนำเข้าเครื่องจักรและอุปกรณ์ที่นำมาทดแทนของเดิม สำหรับผู้ประกอบการที่ได้รับผลกระทบจากวิกฤตน้ำท่วม รวมทั้งการยกเว้นการนำส่งเงินเข้ากองทุนสำรองเลี้ยงชีพ ทั้งในส่วนของนายจ้างและลูกจ้าง
ประการที่สาม สนับสนุนเงินกู้ดอกเบี้ยต่ำ หรือสนับสนุนทางการเงินให้กับอุตสาหกรรมที่ได้รับผลกระทบ
ประการที่สี่ ชะลอหรือเลื่อนกำหนดเวลาการส่งมอบงานให้กับภาครัฐกรณีอุตสาหกรรมและธุรกิจที่ได้รับผลกระทบ
ประการที่ห้า เร่งออกมาตรการช่วยเหลือลูกจ้างที่ตกงาน
สำหรับมาตรการระยะกลาง ประการแรก เร่งจัดตั้งกองทุนรวมโครงสร้างพื้นฐานเพื่อระดมทุนจากนักลงทุนทั้งในและต่างประเทศเพื่อการพัฒนากิจการสาธารณูปโภคที่เป็นโครงสร้างพื้นฐานของประเทศ นอกจากนี้ รัฐบาลควรส่งเสริมการจัดตั้งกองทุนรวมร่วมทุน
ประการที่สอง เสนอให้จัดตั้งทีมเจรจาทางการค้าและที่ปรึกษาเพื่อการฟื้นฟู เนื่องจากในระหว่างที่ภาคอุตสาหกรรมต้องหยุดการดำเนินงานอาจทำให้คู่ค้ายกเลิกการสั่งซื้อสินค้า รวมทั้งการตั้งทีมที่ปรึกษาพิเศษขึ้นเพื่อให้ปรึกษาผู้ประกอบการในเรื่องฟื้นฟู
ประการที่สาม ใช้กลยุทธ์การสื่อสารเชิงรุก เพื่อสร้างภาพลักษณ์และความเชื่อมั่นให้กับนักลงทุนทั้งในและต่างประเทศ
มาตรการระยะยาว ประการแรก รัฐบาลควรมีแผนการบริหารจัดการทรัพยากรน้ำและภัยพิบัติที่ชัดเจนและเป็นรูปธรรม เสนอให้รัฐบาลน้อมนำแนวพระราชดำรัสเรื่องการจัดการน้ำของพระบาทสมเด็จพระเจ้าอยู่หัว มาปฏิบัติ
ประการที่สอง เร่งรัดการดำเนินนโยบายการลงทุนในโครงสร้างพื้นฐาน
ประการที่สาม รัฐบาลควรวางแผนการจัดทำพื้นที่นิคมอุตสาหกรรมใหม่ โดยให้มีการกระจายไปอยู่ในภูมิภาคต่างๆ ที่ไม่มีความเสี่ยงต่อการเกิดอุทกภัย เพื่อลดความเสี่ยงกรณีเกิดภัยพิบัติในบางพื้นที่